គណបក្ស​សម រង្ស៊ី​ ដោះដូរ​សមាជិក​សភារបស់ខ្លួន​
រដ្ឋសភា​នឹង​កោះ​ប្រជុំ​ដើម្បី​ជម្រាប​ជូន​សាធារណជន​ថា មាន​ការ​រៀប​ផ្លាស់​ប្តូរ​តំណាង​រាស្ត្រ​គណបក្ស​សម ​រង្សី។
លោក ទេព នីថា អគ្គលេខាធិការនៃគណកម្មាធិការជាតិរៀបចំការបោះឆ្នោត ដែលហៅកាត់ថា គ.ជ.ប បានមានប្រសាសន៍ថា គ.ជ.ប.ធ្វើលិខិតជូនដំណឹងជាផ្លូវការអំពីការសម្រេចការផ្លាស់ប្តូរដោយដាក់លោក សាន សាង សមាជិកសភាតំណាងរាស្ត្រមណ្ឌលខេត្តតាកែវ ខាងគណបក្ស សម រង្សី ជំនួសលោក តុ វ៉ាន់ចាន់ បន្ទាប់ពីគណបក្សនេះបានលុបឈ្មោះលោកចេញពីសមាជិកសភាតំណាងរាស្ត្រកន្លងមក។ ការសម្រេចផ្លាស់ប្តូរសមាជិកសភាតំណាងរាស្ត្រខាងគណបក្សប្រឆាំងនេះ បានធ្វើឡើងបន្ទាប់ពីគ.ជ.ប. កាលពីថ្ងៃសៅរ៍នេះ បានបើកកិច្ចប្រជុំមួយនៅទីស្នាក់ការរបស់ខ្លួន ដើម្បីផ្លាស់ប្តូរសមាជិកសភាតំណាងរាស្ត្រខាងគណបក្ស សម រង្សី។ លោក ទេព នីថា បានមានប្រសាសន៍ថា គណបក្ស សម រង្សី បានស្នើឲ្យមានការផ្លាស់ប្តូរនេះ។ «ដោយផ្អែកទៅលើច្បាប់ស្តីពីការបោះឆ្នោតតាមតំណាងរាស្ត្រ ដូចច្បាប់ស្តីពីគោការណ៍គណបក្សនយោបាយ ដែលបានផ្តល់សិទិ្ធអំណាចដល់ គ.ជ.ប. ដើម្បីសម្រេចការងារនេះ»។ កាលពីដើមខែតុលានេះ គណបក្ស សម រង្សី បានសម្រេចលុបឈ្មោះលោក តុ វ៉ាន់ចាន់ ពីសមាជិកសភាតំណាងរាស្ត្រមណ្ឌលខេត្តតាកែវ លោក វ៉ាន់ ស៊ីវឿន ពីសមាជិកព្រឹទ្ធសភា និងលោក ហុកលេហាក់ ប្រធានក្រុមប្រឹក្សាគណបក្ស សម រង្សី ប្រចាំស្រុកត្បូងឃ្មុំ ខេត្តកំពង់ចាម ដោយបានចោទប្រកាន់ថា មាននយោបាយឃ្លីងឃ្លោង និងអសកម្មភាពការងារ។ លោក យឹម សុវណ្ណ អ្នកតំណាងរាស្ត្រ និងជាអ្នកនាំពាក្យគណបក្សសម រង្សី បានសាទរចំពោះសេចក្តីសម្រេចរបស់គណៈកម្មាធិការជាតិរៀបចំការបោះឆ្នោត ដែលបានអនុវត្តត្រឹមត្រូវតាមច្បាប់។ លោកបានបញ្ជាក់ថា តាមច្បាប់ រដ្ឋសភាក្រោយពីបានទទួលលិខិតពីគ.ជ.ប។ រដ្ឋសភានឹងកោះប្រជុំដើម្បីជម្រាបជូនសាធារណជនថា មានការរៀបផ្លាស់ប្តូរតំណាងរាស្ត្រគណបក្សសម រង្សី។ «ឯការធ្វើត្រឹមត្រូវតាមច្បាប់ហើយ កុំឲ្យគ.ជ.ប. បន្តនីតិវិធីហ្នឹងតទៅទៀត ដើម្បីធ្វើម៉េចឲ្យមានការផ្លាស់ប្តូរឲ្យបានឆាប់ និងអ្នកតំណាងរាស្ត្រដែលនឹងជាប់ថ្មីនេះចូលទៅបំពេញកាតព្វកិច្ចជូនប្រជាពលរដ្ឋ»។ លោក តុ វ៉ាន់ចាន់ អតីតសមាជិកសភាតំណាងរាស្ត្រមណ្ឌលខេត្តតាកែវបានបង្ហាញពីជំហរមិនជំទាស់នឹងសេចក្តីសម្រេចរបស់ គ.ជ.ប. ទេ ក៏ប៉ុន្តែលោកបានមានប្រសាសន៍ថា លោកមិនសុខចិត្តចំពោះការលុបឈ្មោះពីតំណាងរាស្ត្រគណបក្សសម រង្សី ទេ ហើយលោកនឹងប្រកាសរកយុត្តិធម៌ជាមួយនឹងគណបក្សសម រង្សី តាមផ្លូវការវិញ។ «ខ្ញុំការពារយុត្តិធម៌ ការពារកិត្តិយសរបស់ខ្ញុំសិន ព្រោះថា បងប្អូន មិត្តភក្តិ និងប្រជាពលរដ្ឋ ដែលគាំទ្រខ្ញុំទូទាំងប្រទេស និងជុំវិញខេត្តតាកែវហ្នឹង គាត់កំពុងរងចាំមើល ថាតើគណបក្សសម រង្សីហ្នឹងឲ្យយុត្តិធម៌ ឲ្យខ្ញុំដែរ ឬអត់?» លោក តុ វ៉ាន់ចាន់ បន្ទាប់ពីគណបក្សសម រង្សី បានលុបឈ្មោះពីសមាជិកសភាតំណាងរាស្ត្រ បានដាក់ពាក្យបណ្តឹងមួយច្បាប់ទៅកាន់តុលាការក្រុងភ្នំពេញ កាលពីថ្ងៃទី១០ ខែតុលា កន្លងទៅនេះ។នៅថ្ងៃដដែលនោះ លោកចៅក្រម អឿង សៀង នៃសាលាដំបូងរាជធានីភ្នំពេញ បានចេញដីការក្សាការពារដើម្បីគណបក្សសម រង្សី ផ្អាកសេចក្តីសម្រេចរបស់ខ្លួន។ លោក ទេព នីថា អគ្គលេខាធិការគណៈកម្មាធិការជាតិរៀបចំការបោះឆ្នោត បានមានប្រសាសន៍ថា ការសម្រេចលុបឈ្មោះនឹងមិនមានទំនាស់ជាមួយតុលាការទេ ពីព្រោះ គ.ជ.ប. ជាស្ថាប័នឯករាជ្យ មានសិទ្ធិអំណាចគ្រប់គ្រាន់ក្នុងការធ្វើសេចក្តីសម្រេចរបស់ខ្លួន។ លោកបានមានប្រសាសន៍ថា គ.ជ.ប. មានសិទ្ធិសម្រេចទាក់ទឹននឹងការបោះឆ្នោត អ្នកជាប់ឆ្នោត និងអ្នកឡើងជំនួសតាមការស្នើសុំ»។ សមាជិកគណបក្សសម រង្សីមួយចំនួនដោយរាប់បញ្ចូលទាំងសមាជិកសភា សមាជិកព្រឹទ្ធសភា ក្រោយពីបានលុបឈ្មោះចេញពីគណបក្សបានប្រកាសចូលរួមជាមួយនឹងគណបក្សសិទ្ធិមនុស្ស ក៏ប៉ុន្តែលោក តុ វ៉ាន់ចាន់ មិនទាន់បានបញ្ជាក់ពីជំហរនយោបាយរបស់ខ្លួននៅឡើយទេ៕